Vo Hoian us simmer denn mim Zug uf Nha Trang. Döt hets eigentlich nit würklich viel spannends geh. Ussert dass miar in sona Schlammbadalag sind. Das isch no geil gsi. Miar sind eifach z viarta imana Schlammbottich ghockt und hen dr Spass gha. Miar hen üs denn entschlossa mit Töff uf Mui Ne  z go…genau wieder Töff. Miar hen viar Typa aghüürt und sind am nöggschta Tag losdonneret. Dr Damiano het dr bescht Töff gno…aber het eifach voll dr Zonckfahrer gha. Miar hen au do wieder viel Züg gseh wo d amigs kuhm glaubsch. Ziagelfabrika im Hinterhof und so Züg. Dia schaffen do echt eifach wia bi üs vor 100 Johr. Ah jo grutscht simmer au no. Gemütlich uf am Balkon hemmer duraghalta bis es endlich 12i gsi isch. Mit a paar Biarli got das jo amigs scho. Am dritta Tag isch denn dr Damiano langsam am Aschlag  gloffa mit sim Typ und het mir Andrea gwechslet. De Junge het immer bremst. Er het gmeint de hocki zerschta Mol uf ama Töff. In Mui Ne hemmer zerscht huara Müah gha zum a gschiids Hotel finda. Do isch Superhochsaison und fascht alles volla. Dr Damiano und dr Eti sind a paar Stunda uf dr Suachi gsi. Miar hen denn könna zwüschara Bruchbuda und ama Luxushotel uswähla…do hemmer halt schwerenherzens dia luxuriös Varianta gwählt. Isch au wieder mol schön, imana würklich subara Bett z schlofa. Miar hen drei Täg  Strandläba gnossa und echt nit viel gmacht. Gläsa und wieder mol eifach uf am Liegestuahl gläga.